En dansker har vundet 210.688.619 kroner i Eurojackpot.

Det bekræfter Danske Spil.

Den heldige vinder har nemlig fanget de fem rigtige vindertal samt to stjernetal og det gav fredag aften en præmiesum på over 210 millioner.

Danske Spil har endnu ikke haft kontakt med vinderen.

Men de har alle informationerne på personen, som er abonnements-kunde hos Danske Spil og fra Kalundborg Kommune.

-Det er bare helt fantastisk, at en dansker har vundet førstepræmien på over 210 millioner. Tænk, at vi i Danske Spil har mulighed for at sende en person på juleferie og ind i 2019 som mangemillionær. Jeg tror og håber, det bliver noget af en fest, skriver Pernille Mehl, adm. dir i Danske Lotteri spil i en pressemeddelelse.

De største gevinster i danmarkshistorien: 315.009.958 kr. – Eurojackpot – uge 8, 2015 – Kvickly, 3000 Helsingør 210.688.619 kr. – Eurojackpot – uge 49, 2018- abonnement Kalundborg Kommune 148.183.435 kr. – Eurojackpot – uge 45, 2017- Spar Skallerup, Nordre Klitvej 35A, 9800 Hjørring 140.358.416 kr. – Onsdags Lotto – uge 33, 2016 – Q8 Service, Horsensvej 83-85, 7100 Vejle 135.177.015 kr. – Eurojackpot – uge 43, 2012 – Kiosken Herlev Sygehus, 2730 Herlev 114.000.000 kr. i Eurojackpot – Uge 1, 2017 – Super Brugsen, 3310 Ølsted 63.257.880 kr. i Eurojackpot – Uge 4,7 2017 – Super Brugsen, 4990 Sakskøbing 56.789.170 kr. – Onsdags Lotto – uge 34, 2013 – PLUS abonnement 50.000.000 kr. – Joker – uge 43, 2015 – 2000 Frederiksberg 49.937.681 kr. – Onsdags Lotto – uge 46, 2012 – Boulevard Kiosken, 4760 Vordingborg

Rekordvinderen fra Helsingør

I 2015 vandt en kvinde fra Helsingør over 315 millioner kroner – den største gevinst nogensinde i Danmark.

På det tidspunkt var det mere end en fordobling af den hidtil største gevinst vundet herhjemme.

Kvinden var kort inden blevet fyret fra sit arbejde.

Pengene blev blandt andet brugt på en strandvilla til hver af kvindens fem børn, hende selv og sin søster.

Efter råd fra økonomiske rådgivere blev mange af pengene investeret i fast ejendom, aktier og obligationer – som efter planen skulle kaste 12 millioner kroner af sig i rente hvert år. Ejendommene er købt gennem et firma, hvor kvinden og hendes mand begge nu er direktører, og de har primært købt ejendomme i hjembyen Helsingør.

Gevinsten blev vundet på en Lotto-kupon, samtidig med at hun tømte den store Eurojackpot-pulje.

Leif og Aase vandt 114 millioner i Ørsted

I 2017 stod ægteparret Leif og Aase Sommer frem, efter at de have vundet 114 millioner i lotto. Ægteparret spillede i deres lokale Super Brugsen i Ørsted.

De to vindere har fortalt, at de delte en Breezer og sagde skål, da de havde fået bekræftet, at de havde vundet.

Samme nat sov de med vinderkuponen under hovedpuden.

- Vi skal bare leve stille og roligt. Der bliver ikke ændret ret meget. Der vil bare blive tænkt noget mindre over nogle ting, sagde Leif sidste år.

Det er et sjældent syn i Danmark, at nybagte Lotto-millionærer vælger at stå frem.

Men Leif Sommer har ikke været nervøs for det, selvom der nu står flere penge på hans bankbog, end der gør på de fleste andres.

- Der er mange, der har betænkeligheder for os. Det har vi ikke selv haft. Overhovedet. Jeg har en teori om, at jo flere der kender os, jo flere passer på os, sagde han.